
R E F E R A T
privind acceptarea rezilierii de drept a contractului de sponsorizare încheiat între Municipiul Timişoara şi SC URSUS BREWERIES SA

Prin adresa nr. CP 2015-212/05.05.2015, transmisă Primăriei Municipiului Timişoara, SC URSUS BREWERIES SA şi-a exprimat intenţia de a rezilia de drept contractul de sponsorizare nr. 8837/29.03.2013.
În baza HCL nr. 155/29.03.2013 de modificare a Hotărârii Consiliului Local nr.  144/2012 privind aprobarea încheierii protocolului de colaborare între Municipiul Timişoara şi SC Ursus Breweries SA, Consiliul Local Timişoara a aprobat Protocolul de colaborare şi Contractul de sponsorizare nr. 8837/29.03.2013, prin care SC Ursus Breweries SA sponsorizează Primăria Municipiului Timişoara cu suma de 300.000 euro pentru o perioadă de trei ani, pentru organizarea evenimentelor cultural artistice, educaţionale, sportive, precum şi lucrărilor în domeniul reabilitării clădirilor istorice sau de înfrumuseţare a oraşului, materialelor şi evenimentelor de promovare a imaginii oraşului, acţiunilor de mediu sau de promovare a Timişoarei în competiţia Capitală Europeana a Culturii 2021.
În baza protocolului de colaborare încheiat între Primăria Municipiului Timişoara şi compania Ursus Breweries s - au desfăşurat cu succes, pe parcursul ultimilor ani, o serie de evenimente culturale şi festivităţi, devenite tradiţionale pentru municipiul Timişoara.
În fiecare an, pe platoul din exteriorul stadionului Dan Păltinişanu a avut loc Festivalul Berii – Serbările Timişoreana, eveniment care, anul acesta, se va desfăşura în perioada 5-7 iunie 2015.


Ca urmare a faptului că locaţia mai sus menţionată, respectiv platoul din exteriorul stadionului Dan Păltinişanu, nu mai este o opţiune viabilă pentru desfăşurarea evenimentului “Serbările Timişoreana” - din cauza numeroaselor sesizări pe care le-au făcut locatarii din zonă, cerând municipalităţii să mute amplasamentul destinat 
desfăşurării evenimentelor într-o altă locaţie -, au fost căutate soluţii pentru identificarea unei alte locaţii optime desfăşurării acestui eveniment. 
Cu toate acestea, prin adresa nr. CP 2015-212/05.05.2015, compania Ursus Breweries şi-a exprimat intenţia rezilierii de drept a contractului de sponsorizare nr. 8837/29.03.2013, având în vedere că propunerile pe care Primăria Municipiului Timişoara le-a înaintat ca variante de amplasament nu au fost agreate cu compania Ursus Breweries, dar şi perioada scurtă rămasă până la data planificată pentru desfăşurarea “Serbărilor Timişoreana”. 
În baza art. 10 lit. c) contractul de sponsorizare încetează de drept după expirarea a 30 de zile de la data notificării celeilalte părţi, efectuată în scris.

Având în vedere cele de mai sus, precum şi adresa companiei Ursus Breweries, propunem emiterea unei hotărâri de Consiliul Local prin care să se accepte rezilierea de drept a contractului de sponsorizare nr. 8837/29.03.2013, încheiat între Municipiul Timişoara şi SC URSUS BREWERIES SA, conform art. 10 lit. c).

